b'\n_START_ARTICLE_\nMaritta Pohls\n_START_PARAGRAPH_\nMaritta Pohls (s. 28. maaliskuuta 1955) on suomalainen historiantutkija ja filosofian tohtori. H\xc3\xa4n on julkaissut tutkimuksia tieteenhistoriasta ja nais- ja j\xc3\xa4rjest\xc3\xb6historian alalta.\n_START_SECTION_\nEl\xc3\xa4m\xc3\xa4\n_START_PARAGRAPH_\nMaritta Pohls o.s. Niskanen syntyi savonlinnalaisen opettajaperheen esikoisena. H\xc3\xa4n on ollut avioliitossa valtiotieteen maisteri Heikki Pohlsin kanssa 1980\xe2\x80\x931999 ja psykiatrisensairaanhoitaja Matti Kohosen kanssa vuodesta 2003. H\xc3\xa4nella on kaksi lasta H\xc3\xa4n aloitti historian ja valtio-opin opinnot Tukholman yliopistossa 1977 ja siirtyi sielt\xc3\xa4 seuraavana vuonna Turun yliopistoon, jossa h\xc3\xa4n suoritti humanististen tieteiden kandidaatin tutkinnon 1981. Helsingin yliopistosta h\xc3\xa4n valmistui 1985 p\xc3\xa4\xc3\xa4aineenaan Suomen historia. Pro gradu -tutkielma Suvusta virkoihin \xe2\x80\x93 postilaitoksen virkakunta laajeni 1994 v\xc3\xa4it\xc3\xb6skirjaksi.\n_START_SECTION_\nHistoriantutkija\n_START_PARAGRAPH_\nOpintojen loppusuoralla Pohls laati Suomen Kulttuurirahaston 50-vuotishistorian ja toimitti Her\xc3\xa4\xc3\xa4 Suomi -Suomalaisuusliikkeen historia -teoksen. T\xc3\xa4m\xc3\xa4n j\xc3\xa4lkeen h\xc3\xa4n kirjoitti useita artikkeleita, kuten kolmisenkymment\xc3\xa4 pienoisel\xc3\xa4m\xc3\xa4kertaa Suomalaisen Kirjallisuuden Seuran julkaisemaan Suomen Kansallisbiografiaan. H\xc3\xa4n kirjoitti osia my\xc3\xb6s Pellervo-seuran 100-vuotishistoriaan. P\xc3\xa4ivi\xc3\xb6 Tommilan p\xc3\xa4\xc3\xa4toimittamaan neliosaiseen Suomen tieteen historiaan Pohls kirjoitti yksityisi\xc3\xa4 s\xc3\xa4\xc3\xa4ti\xc3\xb6it\xc3\xa4 ja muita yksityisi\xc3\xa4 tieteen rahoittajia koskevan osuuden._NEWLINE_H\xc3\xa4n kirjoitti Suomen Akatemian historiahankkeeseen 1970- ja 1980-lukuja koskevan osan. Sen j\xc3\xa4lkeen h\xc3\xa4n kirjoitti Lotta Sv\xc3\xa4rd -j\xc3\xa4rjest\xc3\xb6n historian ja presidentinrouva Ellen Svinhufvudin el\xc3\xa4m\xc3\xa4kerran. _NEWLINE_J\xc3\xa4rjest\xc3\xb6historiaan Maritta Pohls paneutui SOS-lapsikyl\xc3\xa4n ja Suomen Akateemisten Naisten Liiton historioissa ja Hotelli- ja ravintolahenkil\xc3\xb6kunnan historiassa.\n_START_SECTION_\nTy\xc3\xb6el\xc3\xa4m\xc3\xa4 ja johtamisen ohjaaja\n_START_PARAGRAPH_\nKirjoitusty\xc3\xb6n ohessa Pohls toimi 1990-luvulla tentaattorina Helsingin ty\xc3\xb6v\xc3\xa4enopistossa ja Helsingin yliopiston Avoimessa yliopistossa. Se johti h\xc3\xa4net suorittamaan useita kursseja ty\xc3\xb6el\xc3\xa4m\xc3\xa4n ja johtamisen ohjauksessa muun muassa Helsingin yliopiston Vantaan koulutuskeskuksessa, Suomen Psykodraamayhdistyksess\xc3\xa4 sek\xc3\xa4 Coach Leaders and Team -koulutuksessa. N\xc3\xa4iden kurssien my\xc3\xb6t\xc3\xa4 h\xc3\xa4n liittyi Suomen Ty\xc3\xb6nohjaajat -yhdistykseen ja sen Osviitta-lehden toimittajaksi. Sen my\xc3\xb6t\xc3\xa4 h\xc3\xa4n alkoi saada toimeksiantoja, ja h\xc3\xa4n perusti 2006 yrityksen Tutkimuksen aika. _NEWLINE_Pohls kirjoitti historian alalta tutkimuksen popularisointia. H\xc3\xa4n on laatinut esitteit\xc3\xa4, n\xc3\xa4yttelyit\xc3\xa4, k\xc3\xa4sikirjoituksia multimediaesityksiin ja n\xc3\xa4yttelyoppaisiin, ja n\xc3\xa4ist\xc3\xa4 merkitt\xc3\xa4vimpiin kuuluu Naisj\xc3\xa4rjest\xc3\xb6jen Keskusliiton n\xc3\xa4yttely 100 vuotta naisten \xc3\xa4\xc3\xa4ni\xc3\xa4 ja toimintaa vuonna 2006 Helsingin Jugend-salissa ja on sittemmin kiert\xc3\xa4nyt maakuntakirjastoissa sek\xc3\xa4 Yhdysvalloissa nelj\xc3\xa4ll\xc3\xa4 paikkakunnalla sek\xc3\xa4 Nepalissa ja Sambiassa. Pohls laati k\xc3\xa4sikirjoituksen ja opaskirjan my\xc3\xb6s Sederholmin talossa vuonna 2011 esill\xc3\xa4 olleen Naisj\xc3\xa4rjest\xc3\xb6jen Keskusliiton 100-vuotisn\xc3\xa4yttelyn "Naisten huoneet"._NEWLINE_Pohls on Risto Ryti -seuran sihteeri ja P. E. Svinhufvudin Muistos\xc3\xa4\xc3\xa4ti\xc3\xb6n asiamies.\n_START_SECTION_\nNaisten \xc3\x84\xc3\xa4ni\n_START_PARAGRAPH_\nPohls on ideoinut Naisten \xc3\x84\xc3\xa4ni -verkkojulkaisun, jonka toteutti Suomalainen Naisliitto yhdess\xc3\xa4 useiden yhteisty\xc3\xb6kumppaneiden kanssa. Tietokannassa julkaistaan suomalaisten naisten pienoisel\xc3\xa4m\xc3\xa4kertoja. Tammikuuhun 2018 menness\xc3\xa4 siin\xc3\xa4 on julkaistu yli 600 naisen tarina._NEWLINE_Ansioistaan historiantutkijana Pohls kutsuttiin 2017 Suomen Historiallisen Seuran tutkijaj\xc3\xa4seneksi.'